送宋秀才
作者：饒節
朝代：宋

paragraphs: 東風欲歸不可挽，門前芳草青青遠。
倚松卧病不能行，肩輿出門還復懶。
先生家住岷峨下，當年神授神仙卦。
死生禍福如眼前，從來卿相爭稱借。
倚松卧病正無脚，袖出神方色閒暇。
我知公意事仁義，不學世人事財利。
無盡先生如古人，一見先生愛其真。
幾年門下真子弟，付之萬事未嘗計。
或云公可爲身謀，先生一笑公何醉。
倚松老矣世共憐，公獨何心德如天。
從今藜杖儻能扶，山長水遠公能從我無。